Zagreb, 22. studenoga 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ljube Županovića, zamjenika općinskog načelnika Općine Rogoznica,** pokrenutom odlukom Povjerenstva broj: 711-I-1376-P-308-18/19-02-17 od 29. ožujka 2019.g., na 70. sjednici održanoj 22. studenoga 2019.g., donosi sljedeću

**ODLUKU**

1. **Istovremenim obnašanjem dužnosti zamjenika općinskog načelnika Općine Rogoznica i obavljanjem funkcije upravitelja Poljoprivredne zadruge Rogoznica, u razdoblju od 10. ožujka 2011.g. do dana donošenja ove odluke, dužnosnik Ljubo Županović, počinio je povredu članka 14. stavka 1. ZSSI-a.**
2. **Za povrede ZSSI-a dužnosniku Ljubi Županoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečnih obroka, svaki u pojedinačnom mjesečnom iznosu od 1.000,00 kn.**
3. **Upućuje se dužnosnika da razriješi nastalu situaciju istodobnog obnašanja dužnosti zamjenika općinskog načelnika Općine Rogoznica i obavljanja funkcije upravitelja zadruge Poljoprivredna zadruga Rogoznica, jer će u suprotnom Povjerenstvo odlučivati o pokretanju novog postupka zbog moguće povrede članka 14. stavka 1. ZSSI-a za razdoblje od dana donošenja ove odluke.**

Obrazloženje

Povjerenstvo je na 44. sjednici održanoj 29. ožujka 2019.g. pokrenulo postupak za odlučivanje o sukobu interesa protiv dužnosnika Ljube Županovića, zamjenika općinskog načelnika Općine Rogoznica, zbog moguće povrede članka 14. stavka 1. ZSSI-a, koja proizlazi iz obavljanja funkcije upravitelja zadruge Rogoznica, poljoprivredna zadruga, za vrijeme obnašanja navedene dužnosti u razdoblju od 10. ožujka 2011.g. do danas.

Dužnosnik je u otvorenom zakonskom roku dana 19. kolovoza 2019.g. podnio očitovanje na odluku o pokretanju postupka u kojemu u bitnome navodi da je istinita tvrdnja da je od 1997.g. postavljen na funkciju Poljoprivredne zadruge Rogoznica i da tu funkciju u kontinuitetu obavlja već 22 godine u 5 mandata te da je točna tvrdnja da od 2007.g. obnaša dužnost zamjenika općinskog načelnika Općine Rogoznica, što je sve navodio u izvješćima o imovinskom stanju koja je podnosio Povjerenstvu.

Dužnosnik izričito i odgovorno tvrdi da nikada i ni u kojem slučaju nema niti je bilo eventualnih zloporaba ili stavljanja vlastitog interesa odnosno interesa zadruge iznad javnog interesa. Navodi da obavljanje funkcije upravitelja navedene zadruge doživljava kao teret odgovornosti za opću dobrobit, jer je zadruga poseban poslovni oblik od općeg interesa koji bi po svojoj prirodi trebao biti na popisu subjekata od javnog značaja te da javni interes u obnašanju dužnosti zamjenika općinskog načelnika časno štiti 12 godina, o čemu svjedoči i činjenica izbora na ovu dužnost u četiri mandata.

Također navodi da od dana stupanja na dužnost zamjenika općinskog načelnika funkciju upravitelja Poljoprivredne zadruge Rogoznica obavlja isključivo volonterski te od tog dana nije primio nikakvu naknadu s osnove upravljanja tom zadrugom. Iznosi kako je to predviđeno i u članku 11. Ugovora o radu sklopljenog sa tom zadrugom dana 23. veljače 2007.g. te u članku 44. Pravila Rogoznica, poljoprivredne zadruge. U očitovanju nadalje navodi da je najviše tijelo upravljanja u zadruzi Skupština koju čine svi članovi zadruge, a koja donosi oduke po načelu jedan član - jedan glas te navodi da zadruga nije društvo kapitala u kojem postoje vlasnički udjeli, već članovi imaju isključivo pravo upravljanja, a u slučaju prestanka zadruge njezina imovina sukladno članku 47. Zakona o zadrugama prelazi na jedinicu lokalne samouprave.

Dužnosnik navodi da Poljoprivredna zadruga Rogoznica ima i Nadzorni odbor od 5 članova, a koji sukladno Zakonu o zadrugama i Pravilima Zadruge obavlja nadzor nad zakonitošću vođenja poslova iste zadruge te da za vrijeme obavljanja funkcije upravitelja Zadruge od strane Nadzornog odbora nije utvrđena nijedna povreda u vođenju poslova zadruge. Poziva se na odredbu članka 5. Zakona o zadrugama koja propisuje da država, lokalna i područna samouprava potiču razvoj zadrugarstva mjerama socijalne i ekonomske politike, te drugim mjerama unaprjeđenja razvoja zadruga i zadružnog poduzetništva. Osnovna djelatnost Rogoznica, poljoprivredne zadruge je poljoprivreda, ali ističe da je posljednjih godina prema prisutnim trendovima bavljenja turizmom i uslužnim djelatnostima zamrla poljoprivredna proizvodnja, te se to odrazilo i na bavljenje osnovnom djelatnošću zadruge pa navedena zadruga nema zaposlenih niti može financirati zapošljavanja, a sva sredstva koja bi dobila usmjeravana su na plaćanje dugova prema državi i dobavljačima te u održavanje zadružne imovine, sve prema odlukama Skupštine kao najvišeg tijela upravljanja u zadruzi.

Dužnosnik naglašava da zadruga nema sredstava za financiranje radnog mjesta upravitelja, a u Općini Rogoznica nema ni zainteresiranih osoba za obavljanje ove funkcije, te je prihvatio nastaviti obnašati funkciju upravitelja iste isključivo radi osjećaja odgovornosti prema lokalnoj zajednici i njezinim građanima, jer želi da zadruga koja u kontinuitetu postoji gotovo 100 godina opstane i dalje i da se sačuva zadružna imovina koja ima posebni status za buduće generacije. Napominje da se u zadruzi trenutno ne obavlja nikakva djelatnost, to da od dana stupanja na dužnost zamjenika načelnika Općine Rogoznica nije sklapao nikakve poslove u ime i za račun zadruge, a osobito ne poslove koji bi bili na štetu javnog interesa kao i da u navedenom razdoblju nije postojao nikakav poslovni odnos između Općine Rogoznica i navedene zadruge, već je očuvanje zadruge u interesu same Općine, kao i šireg područja.

Dužnosnik u očitovanju navodi da je posljednjih godina obavljanje poljoprivredne djelatnosti zapalo u poteškoće i da sva stečena sredstva Rogoznica, poljoprivredna zadruga, usmjerava prema poslovnim partnerima i državi radi plaćanja nepodmirenih dugovanja prema istima, u čemu vidi svoj doprinos koji proizlazi iz ovlasti upravitelja zadruge. Stoga zadruga obavlja djelatnost za koju je registrirana i stupa u poslovne odnose sa drugim poslovnim subjektima, od čega ostvaruje prihod.

Dužnosnik zaključuje da nije došlo do povrede odredbi članka 14. stavka 1. ZSSI-a, obzirom da volonterski obavlja funkciju upravitelja zadruge koja ne obavlja svoju djelatnost, ne sklapa pravne poslove sa jedinicom lokalne samouprave, već jedino i isključivo posluje radi podmirivanja dugova prema državi nastalih prije njegova stupanja na dužnost zamjenika načelnika Općine Rogoznica i očuvanja imovine iste. Navodi da uskoro planira ići u mirovinu te moli da se i navedena okolnost uzme u obzir prilikom odlučivanja.

Očitovanju prileži Ugovor o radu koji je Rogoznica, poljoprivredna zadruga, kao poslodavac, sklopila sa dužnosnikom Ljubom Županovićem, kao zaposlenikom, dana 23. veljače 2007.g. na temelju kojeg dužnosnik,koji je raspoređen na poslove upravitelja, ostvaruje pravo na plaću.

Očitovanju prileži dopis Općine Rogoznica, KLASA: 900-01/19-01/1, URBROJ: 2182/12-02/19-2 od 14. kolovoza 2019.g. u kojem se navodi da ne postoji poslovni odnos između Općine Rogoznica i Poljoprivredne zadruge Rogoznica u razdoblju u kojem dužnosnik Ljubo Županović obnaša dužnost zamjenika općinskog načelnika Općine Rogoznica te da takav poslovni odnos nije postojao ni u ranijem razdoblju. U istom se dopisu navodi da je dužnosnik stupio u radni odnos u Općini Rogoznica dana 1. travnja 2007.g. kada je dostavio navedeni ugovor o radu od 23. veljače 2007.g. u kojem se navodi se navodi da će funkciju upravitelja zadruge obavljati volonterski od 1. ožujka 2007.g.

Na zahtjev Povjerenstva, Poljoprivredna zadruga Rogoznica očitovala se dopisom koji je u Povjerenstvu zaprimljen pod brojem 711-U-3322-P-308-18/19-06-3 dana 30. rujna 2019.g. u kojem se navodi da je uvidom u poslovne knjige utvrđeno da dužnosnik Ljubo Županović u razdoblju od 10. ožujka 2011.g. nije primio plaću niti drugu naknadu od obavljanja iste.

Na zahtjev Povjerenstva, Općina Rogoznica očitovala se dopisom KLASA: 041-01/19-10/2, URBROJ; 2182/12-02/19-2 od 26. rujna 2019.g., koji je potpisala dužnosnica Sandra Jakelić, općinska načelnica Općine Rogoznica, u kojem se navodi da u razdoblju od 10. ožujka 2011.g. nije postojao poslovni odnos između Općine Rogoznica i Rogoznica, poljoprivredne zadruge.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i dužnosnik Ljubo Županović povodom obnašanja dužnosti zamjenika općinskog načelnika Općine Rogoznica obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 4. stavkom 4. ZSSI-a propisano je da su poslovni subjekti u smislu odredbi tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 1. Zakona o zadrugama („Narodne novine“, broj 34/11., 125/13., 76/14. i 114/18.) propisano je da je zadruga dragovoljno, otvoreno, samostalno i neovisno društvo kojim upravljaju njezini članovi, a svojim radom i drugim aktivnostima ili korištenjem njezinih usluga, na temelju zajedništva i uzajamne pomoći ostvaruju, unapređuju i zaštićuju svoje pojedinačne i zajedničke gospodarske, ekonomske, socijalne, obrazovne, kulturne i druge potrebe i interese i ostvaruju ciljeve zbog kojih je zadruga osnovana.

Člankom 9. stavkom 1. Zakona o zadrugama propisano je da je zadruga osnovana trenutkom potpisa izjave osnivača o prihvaćanju pravila zadruge na osnivačkoj skupštini, a svojstvo pravne osobe stječe upisom u sudski registar mjesno nadležnog trgovačkog suda. Člankom 27. i 28. istog Zakona propisano je da zadrugu predstavlja i zastupa upravitelj, te da upravitelj vodi poslove zadruge, donosi opće i pojedinačne akte kojima se reguliraju prava i obveze radnika iz radnog odnosa u zadruzi te obavlja druge poslove utvrđene navedenim Zakonom i pravilima zadruge.

Zakon o zadrugama na više mjesta upućuje na odgovarajuću primjenu odredbi Zakona o trgovačkim društvima za ona pitanja koja nisu uređena Zakonom o zadrugama (članak 3. koji se odnosi na tvrtku zadruge, članak 4. koji se odnosi na osnivanje podružnice zadruge te na predmet poslovanja i sjedište, članak 29. koji se odnosi na odgovornost upravitelja za štetu, članak 44. koji regulira postupak pripajanja, spajanja, podjele, te likvidacije zadruge i dr.).

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Ljubo Županović izabran za zamjenika općinskog načelnika Općine Rogoznica u mandatu 2017.-2021.g. te da je dužnosnik istu dužnost obnašao i u mandatu 2013.-2017.g. kao i u mandatu 2009.g. – 2013.g.

Dužnosnik je Povjerenstvu podnio izvješće o imovinskom stanju povodom ponovnog izbora na dužnost zamjenika općinskog načelnika Općine Rogoznica dana 9. listopada 2017.g. u kojem je naveo da istu dužnost obnaša od 26. svibnja 2017.g. profesionalno i uz primanje plaće u mjesečnom neto iznosu od 11.688,22 kn te je naveo da volonterski obavlja funkciju upravitelja zadruge Poljoprivredna zadruga Rogoznica, dok je u izvješću o imovinskom stanju koje je podnio Povjerenstvu dana 18. studenoga 2014.g. povodom stupanja na dužnost zamjenika općinskog načelnika Općine Rogoznica u mandatu 2013.-2017.g. naveo da tu dužnost obnaša od 20. svibnja 2013.g. kao i da obavlja funkciju upravitelja zadruge Rogoznica, poljoprivredna zadruga od 2012.g.

Uvidom u podatke sudskog registra Trgovačkog suda u Zadru, Stalna služba u Šibeniku, utvrđeno je da je pod matičnim brojem subjekta: 060049693 upisana zadruga Rogoznica, poljoprivredna zadruga te da Ljubo Županović obavlja funkciju upravitelja zadruge, ovlašten na zastupanje pojedinačno i samostalno. Iz podataka povijesnog izvatka za navedenu zadrugu proizlazi da je dužnosnik Ljubo Županović upisan kao upravitelj zadruge od 1997.g. te da do danas u kontinuitetu obavlja tu funkciju. Na dan donošenja ove Odluke dužnosnik je također upisan kao upravitelj zadruge.

Također, iz odredbi Zakona o zadrugama proizlazi da je zadruga poslovni subjekt u smislu članka 4. stavka 4. ZSSI-a koji posluje obavljanjem zakonom dopuštene djelatnosti radi stjecanja dobiti te iz odredbi navedenog Zakona proizlazi da obavljanje funkcije upravitelja zadruge predstavlja obavljanje poslova upravljanja u poslovnom subjektu u smislu odredbe članka 14. stavka 1. ZSSI-a.

Obzirom da iz prikupljene dokumentacije proizlazi da u razdoblju u kojem je obnašao dužnost zamjenika općinskog načelnika Općine Rogoznica za vrijeme važenja odredbi ZSSI-a odnosno od 10. ožujka 2011.g. do danas nije nastao poslovni odnos između Općine Rogoznica i Poljoprivredne zadruge Rogoznica, nisu utvrđene okolnosti koje bi upućivale na moguću povredu članka 17. stavka 1. ZSSI-a, koji propisuje da poslovni subjekt u kojem dužnosnik ima 0,5% ili više udjela u vlasništvu ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Povjerenstvo u ovome postupku nije utvrđivalo nalazi li se dužnosnik u sukobu interesa povodom obavljanja funkcije u zadruzi, niti jesu li postojale konkretne okolnosti koje bi upućivale na situaciju sukoba interesa, već isključivo je li dužnosnik postupao suprotno odredbi članka 14. stavka 1. ZSSI-a. Naime, dužnosnicima je na temelju članka 14. stavka 1. ZSSI-a beziznimno za vrijeme obnašanja dužnosti iz članka 3. ZSSI-a zabranjeno obavljati poslove upravljanja poslovnim subjektima, neovisno o tome obavlja li dužnosnik funkciju volonterski, sa ili bez stjecanja naknade, posluje li na tržištu poslovni subjekt u kojem obavlja poslove upravljanja, ostvaruje li višak dobiti nad rashodima, stupa li u poslovni odnos sa tijelom javne vlasti u kojem obnaša dužnost kao i o svim drugim okolnostima.

Uvidom u podatke nadležnog sudskog registra, a što je potvrđeno i u očitovanju dužnosnika, dužnosnik Ljubo Županović za vrijeme obnašanja dužnosti zamjenika općinskog načelnika Općine Rogoznica u razdoblju u kontinuitetu od 10. ožujka 2011.g. do dana održavanja ove sjednice istodobno obavlja funkciju upravitelja zadruge Poljoprivredna zadruga Rogoznica, čime je povrijedio odredbu članka 14. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da protupravno stanje traje u kontinuitetu u duljem razdoblju te da nije otklonjeno niti nakon pokretanja postupka odnosno da isto postoji i u trenutku donošenja ove odluke.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost vrste povrede koja je kod dužnosnika utvrđena.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Povjerenstvo upućuje dužnosnika Ljubu Županovića da razriješi nastalu situaciju istodobnog obnašanja dužnosti zamjenika općinskog načelnika Općine Rogoznica i obavljanja funkcije upravitelja zadruge Poljoprivredna zadruga Rogoznica, jer će se u suprotnom Povjerenstvo ponovno moći na javnoj sjednici odlučivati o pokretanju novog postupka zbog povrede članka 14. stavka 1. ZSSI-a za razdoblje koje nije obuhvaćeno izrekom ove odluke, odnosno od dana njezina donošenja.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ljubo Županović, osobna dostava
2. Objava na internetskoj stranici Povjerenstva
3. Pismohrana